ངེས་པར་དུ་ང་ཚོས་འོལ་མོ་ལུང་རིང་ཞེས་པའི་ཡུལ་དེ་ལ་ཡོན་ཏན་གྱི་ཡུལ་དབུས་སུ་གྱུར་པ་ཞིག་དང༌།ས་ཚིགས་ཀྱི་ཡུལ་དབུས་སུ་གྱུར་པའི་འོལ་གླིང་གཉིས་སུ་དབྱེ་ཤེས་དགོས།དེ་ལྟར་མིན་ན།གནའ་རབས་ཀྱི་མཁས་པ་རྣམས་ཀྱིས་མཛད་པའི་ལུང་དང༌།རིག་པར་སྨྲ་བ་རྟོག་གེའི་རིག་པ་དང་འགལ་བའི་སྐྱོན་སོགས་འབྱུང་བའི་ཕྱིར།དང་པོ་ཡོད་དེ།མདོ་འདུསལས།ཏི་སེ་གངས་ཀྱི་རྩེ་མོ་རུ།།མ་སངས་ལྷ་ཡི་ཞལ་དྲོ་དྲང༌།།དེ་ནས་སླར་ཡང་འོལ་མོ་གླིང༌།།ཁྲི་སྨིན་རྒྱལ་བཞེད་དག་ཏུ་བྱོན།།ཞེས་དང༌།ཡང་མདོ་འདུསལས།རི་བོ་གངས་ཅན་ཏི་སེ་ནི།།ཞེས་པ་ནས།ཤིང་ནི་ས་ལ་རབ་བརྟན་བྱ་བ་ཡོད།།དེའི་ནུབ་བྱང་གཤེན་ཡུལ་འོལ་མོ་གླིང༌།།དཔག་ཚད་སྟོང་ཕྲག་བཞི་གནས་ཡོད།།ཆུ་བོ་པག་ཤུ་སི་ཏས་རབ་བཅད་དེ།།རི་ནག་དགུ་ཡིས་བཅད་པའོ།།ཞེས་ལུང་ཚིག་དང་པོས་སྟོན་པ་སངས་རྒྱས་མཆོག་ཞང་ཞུང་གི་གངས་ཏི་སེའི་མདུན་ཀླུ་ཡི་སྟོན་པར་ལོ་གཅིག་བཞུགས་པ་ཙམ་ལ་འཁྲུངས་ཡུལ་དེར་ཡིན་ན།མཛད་པ་བཅུ་གཉིས་སོགས་མཛད་དགོས་པ་དང༌།དེ་ལྟར་ན་སྟོན་པ་སངས་རྒྱས་འོལ་གླིང་དུ་ལོ་གཅིག་ལས་མ་བཞུགས་པར་ཐལ་བ་དང༌།དེ་ལྟར་ཡིན་ན།སླར་ཡང་འོལ་གླིང་དུ་ཕེབས་དོན་ཅི་ལ་ཡོད།